2021. gada Noteikumi Nr.

Rīgā (prot. Nr. . §)

**Noteikumi par degradēto teritoriju un augsnes degradācijas novērtēšanu, degradācijas kritērijiem un to klasifikāciju**

Izdoti saskaņā ar

Zemes pārvaldības likuma

13. panta pirmās daļas 6. punktu

1. Noteikumi nosaka:

1.1. degradēto teritoriju un augsnes degradācijas kritērijus un to klasifikāciju;

1.2. kārtību, kādā konstatē un novērtē degradētās teritorijas un augsnes degradāciju;

1.3. kārtību, kādā nosaka augsnes degradācijas novēršanas pasākumus un tiek veikta pasākumu īstenošanas uzraudzība.

2. Degradētās teritorijas konstatē un novērtē atbilstoši šo noteikumu 1. pielikumā noteiktajiem degradēto teritoriju kritērijiem un to klasifikācijai.

3. Augsnes degradāciju konstatē un novērtē atbilstoši šo noteikumu 2. pielikumā noteiktajiem augsnes degradācijas kritērijiem un to klasifikācijai.

4. Minimālā degradētas teritorijas noteikšanas vienība apdzīvotās vietās netiek noteikta. Minimālā degradētās teritorijas noteikšanas vienība ārpus apdzīvotām vietām ir 0,1 ha, pamestai vai nerekultivētai derīgo izrakteņu ieguves vietai – 0,5 ha.

5. Degradētās teritorijas attiecīgajā administratīvajā teritorijā konstatē un novērtē pašvaldība.

6. Augsnes degradāciju konstatē un novērtē institūcija, kura veic augšņu kartēšanu un zemes kvalitatīvo vērtēšanu (turpmāk – institūcija), vienlaikus ar augšņu kartēšanu vai veicot augšņu agroķīmisko izpēti, izņemot šo noteikumu 7. punktā minētos augsnes degradācijas veidus. Veicot augšņu agroķīmisko izpēti, konstatē un novērtē augsnes degradācijas veidus – augsnes paskābināšanās un augsnes auglības samazināšanās.

7. Informācija par augsnes degradācijas veidiem – piesārņojums ar smagajiem metāliem un piesārņojums ar pesticīdiem un noturīgiem organiskiem piesārņotājiem – tiek iegūta no valsts sabiedrības ar ierobežotu atbildību "Latvijas Vides, ģeoloģijas un meteoroloģijas centrs" datubāzes piesārņoto un potenciāli piesārņoto vietu reģistra.

8. Pašvaldība, konstatējot iespējamu augsnes degradāciju, informē par to institūciju un lūdz attiecīgajā administratīvajā teritorijā novērtēt augsni.

9. Identificējot kādu no šo noteikumu 2. pielikumā minētajiem augšņu degradācijas veidiem, institūcija izvērtē un nosaka, kurām teritorijām ir nepieciešams izstrādāt augsnes degradācijas novēršanas vai ierobežošanas plānu.

10. Augsnes degradācijas novēršanas vai ierobežošanas plānu izstrādā un īsteno zemes īpašnieks, valdītājs vai lietotājs (turpmāk – zemes izmantotājs).

11. Augsnes degradācijas novēršanas vai ierobežošanas plānā ietver:

11.1. pasākumus un metodes augsnes degradācijas novēršanai un augsnes uzlabošanai;

11.2. sasniedzamos augsnes kvalitātes rādītājus;

11.3. pasākumu īstenošanas laika grafiku un termiņu;

11.4. kārtību, kādā sniedzama informācija par pasākumu īstenošanu.

12. Plānu saskaņo ar institūciju, un institūcija uzrauga saskaņotā plāna īstenošanu.

13. Zemes izmantotājs pēc augsnes degradācijas novēršanas vai ierobežošanas pasākumu veikšanas iesniedz institūcijā pārskatu, lai apliecinātu, ka pasākumi īstenoti atbilstoši plānam.

14. Lai konstatētu, vai zemes izmantotājs ir novērsis augsnes degradāciju, institūcija veic pārbaudi un sastāda pārbaudes aktu. Pārbaudes aktā norāda pārbaudes veikšanas laikā konstatētos augsnes kvalitātes rādītājus.

15. Šo noteikumu 3., 6., 7., 8., 9., 10., 11., 12., 13., 14. punkts un 2. pielikums stājas spēkā 2025. gada 1. janvārī.

Ministru prezidents A. K. Kariņš

Vides aizsardzības un

reģionālās attīstības ministra vietā –

Ministru prezidenta biedrs,

aizsardzības ministrs A. Pabriks